“O‘zgidromet” respublikaning ba’zi joylarida  8—10-may kunlari kuchli shamol bo‘lishidan ogohlantirdi

O‘zbekistonning shimoliy hududlariga 8-may kuni, 9—11-may kunlari esa respublikaning barcha hududlariga Kavkaz hududlaridan nam va nisbatan salqin havo kirib keladi. Bu haqda “O‘zgidromet” xabar qildi.
Qayd etilishicha, 8-mayda Qoraqalpog‘istonda, Xorazm viloyatida, 9—11-mayda respublika bo‘yicha ba’zi joylarda qisqa muddatli yomg‘ir yog‘adi, momaqaldiroq bo‘lishi mumkin. Jumladan:
8—10-mayda respublika bo‘yicha ba’zi joylarda shamol 15—20 m/s gacha, shimolda va cho‘l hududlarda 22—25 m/s gacha kuchayishi kutilmoqda. Ayrim joylarda chang to‘zonlari kuzatilishi mumkin. 10—11-mayda kunduzgi havo harorati 20-25 gradusgacha pasayadi.
Avvalroq kelasi hafta boshlarida O‘zbekistonning katta qismida kuchli jala yomg‘irlar yog‘ishi mumkinligi xabar qilingandi.
Eslatib o‘tamiz, “O‘zgidromet” 3—4-mayda Volgabo‘yi hududlaridan nam va nisbatan salqin havo massalari kirib kelishini ma’lum qilgandi. Kuchli yog‘ingarchilik sabab O‘zbekistonning ayrim hududlarida sel oqimlari va toshqin suvlari yuzaga keldi.